**IN ACEST ORAS NEBUN**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ÎN ACEST ORAŞ NEBUN

În acest oraş nebun

Cu atâţia oameni trişti,

Oare cum să fac să-ţi spun?

Pentru mine mai exişti?

Te zăresc în locuri multe

Unde tu n-ai fost vreodată.

Nu e nimeni să m-asculte?

Ştiu c-ai fost adevărată.

Cine, unde, când şi cum

Te-a ascuns. Cum te-a găsit?

Eu mă-ndrept gonit oricum

Către minus infinit.

Cu-n tramvai mă plimb prin urbe.

Cu-n tramvai numit dorinţă.

Străzile sunt toate curbe.

Te iubesc cu umilinţă.

Ştiu că alt tramvai goneşte

Şi-ţi pândesc în el făptura.

Mă simt prins ca într-un cleşte.

Un braţ tu, un braţ dublura.

Două braţe paralele

Dintr-un infinit trupesc.

În oraşul fără schele

Te iubesc nepământesc.

Tu la un etaj la care

Am distrus şi lift şi scară.

Eu, orbit de al tău soare

Simt că nu e primăvară.

Simt cum a venit deodată

Toamna sufletului meu.

Dacă vrei ia-mi viaţa toată.

Fără tine îmi e greu!

Nu mi-e greu. Mi-e imposibil

Să-mi închipui că trăiesc.

Pedepseşte-mă teribil!

Lasă-mă să te iubesc!

În acest oraş nebun!